Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Iisraeli lennuk olevat pommitanud Damaskusest lõunas
Iraani ja Süüria sõjarajatisi.
Gaza ja Jeruusalemm teatasid
Qatari vahendatud vaenutegevuse peatamisest.
Palestiina omavalitsus avaldas pahameelt
Iisraeli otselennu üle AÜEsse ning nimetas seda
selgeks ja häbiväärseks araabia seisukoha rikkumiseks.
Iisraeli, Araabia Ühendemiraatide ja USA tippametnike delegatsioonid
peavad Abu Dhabis pikki kohtumisi, et töötada välja praktilised sammud,
enne kui allkirjastatakse
Aabrahami lepingu nimeline suhete normaliseerimise pakt.
Ühe Iisraeli ametniku sõnul
peaks allkirjastamistseremoonia Washingtonis
toimuma paari-kolme nädala jooksul.
Ja kui eilne ajalooline otselend Tel Avivist Abu Dhabisse
tähendas juudiriigile kaalukat hetke,
siis El Al'i lennu nr 971 teekond oli sama ajalooline kui selle sihtkoht.
Pardal viibinud Reutersi korrespondent D. Williams
toonitas märkimisväärset fakti,
et Iisraeli lennuk läbis Saudi Araabia õhuruumi.
Kapten teatas äsja,
et see EL AL'i lennuk sisenes Saudi Araabia õhuruumi.
Õhuruumi läbimise õigus võib mujal triviaalne teema olla,
kuid Lähis-Idas on see ülitähtis
mitte ainult seetõttu, et Saudi Araabia ei tunnusta Iisraeli
ja pole lubanud avalikke Iisraeli lende üle oma territooriumi.
Siin lennukis loodetakse, et see žest on eelmänguks
saudide suhete normaliseerimisele Iisraeliga.
Ajaloolisel lennul kordas Valge Maja nõunik J. Kushner
viimaste arengute tähtsust Iisraeli-AÜE suhete normaliseerimisel.
Tema sõnul toob see uut tüüpi lootuse,
et Lähis-Ida rahu on tõesti võimalik.
Viimastel aastatel on räägitud
kõigist Lähis-Idas toimunud halbadest asjadest
ning konfliktist, kaosest ja lõhedest,
mis on väldanud viimased kümnendid.
Kuid usun, et see toob rahvastele uue lootuse,
et rahu on võimalik ja võime kirjutada uue peatüki.
Maandumisel Emiraatide pealinnas
ootas Iisraeli ja USA delegatsioone soe vastuvõtt,
kus Jeruusalemma riikliku julgeoleku nõukogu esimees M. Ben Shabbat
edastas emiraatlastele rahu ja lootuse sõnumi,
ja kutsus teisi regiooni riike AÜE eeskujul rahuringiga ühinema.
Rahu teile ning Jumala halastust ja õnnistust!
Olen uhke ja õnnelik, et viibin siin Iisraeli delegatsiooni juhina.
Saabusime siia, et muuta visioon tegelikkuseks.
Koostööl, mida võib arendada teaduse, innovatsiooni, tervise,
aviatsiooni, põllumajanduse, energia ja paljudes teistes valdkondades,
pole piire.
Kutsun ka teisi riike osalema ühiselt rahutegemisprotsessis
kõigi regiooni rahvaste hüvanguks.
Tänan meie võõrustajaid Emiraatides
ja Ameerika partnereid nende juhirolli eest.
Kuigi Abu Dhabi ja Jeruusalemma suhete normaliseerimine
on ajalooline saavutus,
tasub meeles pidada, et USA regionaalne rahualgatus
taotleb siiski toimivat lahendust Iisraeli-palestiinlaste konfliktile.
USA delegatsiooni juht toonitas siiski, et kui palestiinlased ise rahu ei taha,
jääb mis tahes lahendusettepanek kättesaadamatuks.
Kanname palestiinlaste jaoks lootuse sõnumit.
Oleme teinud palju tööd,
et sillutada neile tee oma tuleviku parandamise suunas.
Tegime nende juhtidele ettepaneku,
mis annab neile riigi ja enesemääramisõiguse,
ja majandusplaani, mis võib elustada nende majanduse.
Kuid me ei saa tahta rahu rohkem kui nad ise seda tahavad.
Niipea, kui nad valmis on,
on kogu regioon valmis aitama neil tõusta ja edasi liikuda,
kuid nad ei saa minevikku takerduda. Nad peavad laua äärde tulema.
Ramallah's mõistis palestiinlaste peaminister M. Shtayyeh hukka
Iisraeli otselennu Abu Dhabisse ning nimetas seda
"selgeks ja häbiväärseks araabia seisukoha rikkumiseks."
See teeb meile haiget,
kui näeme täna AÜEs maandumas Iisraeli lennukit,
mis kannab nime Kiryat Gat,
mis on al-Faluja küla araabia maadele ehitatud asundus,
kus Gamal Abdel Nasser piirati sisse
selge ja häbiväärse araabia seisukoha rikkumisega
Araabia-Iisraeli konflikti suhtes.
Palestiinlaste peaministri väitel oli ta oodanud,
et esimene lend Abu Dhabist
maandub "Iisraeli kontrolli alt vabastatud" Jeruusalemmas.
Lisaks kiitis ta teisi regiooni araabiariike,
kes on vaatamata USA survele
suhete normaliseerimise Iisraeliga tagasi lükanud.
Kui Lääne toetatud PO
lükkab Ramallah's jätkuvalt tagasi mis tahes dialoogi Iisraeliga,
siis Hamas kinnitas,
et välisvahendaja kaudu on jõutud juudiriigiga teineteisemõistmisele,
mille alusel jõustub koheselt vaenutegevuse peatamise leping.
Islamirühmituse avalduse teatel
vahendas kokkuleppe Qatari suursaadik Gazas.
See hõlmab ka humanitaarprojekte sektori olukorra parandamiseks.
Iisraeli valitsuse tegevuse koordinaator palestiinlaste aladel
kinnitas kokkulepet ja teatas,
et asepeaministri ja kaitseministri Benny Gantzi juhitud
julgeolekukonsultatsioonide valguses
otsustati taastada tavategevus Kerem Shalomi piiripunktis,
sh kütuse edastamine.
Lisaks suurendati Gaza kalastustsooni 15 meremiilile.
Iisraeli avalduse teatel sõltub aga tsiviilpoliitika Gaza suhtes
vaikuse ja julgeolekustabiilsuse jätkumisest.
Eile õhtul sõlmitud kokkuleppe järel teatas Iisraeli politsei esindaja TV7le,
et nn õhupalliterrorism Iisraeli lõunaregiooni vastu
on tõesti seiskunud.
Iisraeli politsei jätkab lõunas julgeolekumeetmeid
ja pommieksperdid on valvel,
et reageerida vajadusel kahtlastele lõhkekehadele,
mis Iisraelis õhupallidega maanduvad.
Hetkel valitseb suhteline vaikus ja õhupalle pole saabunud.
Kõrgendatud julgeolek jätkub.
Oleme saanud infot, et lisaks Iisraeli poolsetele tsiviilmeetmetele
lubas Qatar edastada Gazale ca 30 miljonit USD.
Anonüümseks jääda soovinud luureallika teatel
lepiti kokku leevendusmeetmetes,
mis jõustatakse astmeliselt järgmiste nädalate jooksul,
sõltuvalt rahu säilimisest Iisraeli lõunaregioonis.
Jeruusalemmas avaldas peaminister Netanyahu heameelt
viimaste arengute üle suhete normaliseerimisel AÜEga.
Ta kuulutas televisiooni vahendusel,
et Iisraeli-Emiraatide normaliseerimisleping
oli mitme strateegia otsene tagajärg,
mis ühelt poolt parandasid riigi majandust,
ja teiselt poolt võtsid jõulise seisukoha Iraani vastu.
Muutsime Iisraeli. Muutsime ta esmalt tugevaks majanduseks.
See lõi tugeva tehnoloogia, mis andis meile tugeva sõjalise võime.
Kuid sellest ei piisanud, sest tegime 25 aastat veel üht-teist -
juhtisime võitlust Iraani vastu, kes püüab relvastuda tuumarelvaga.
Jõudsime tänase päevani,
kuna läksin teie nimel, Iisraeli kodanikud,
ja seisin jõuliselt Iraani vastu.
Vähem kui kaks tundi pärast seda,
kui Netanyahu oli rõhutanud Jeruusalemma otsustavust
seista vastu Teherani agressioonile regioonis,
olevat tundmatu lennuk rünnanud Damaskusest lõunas mitut sõjarajatist.
Pommitamine toimus umbes 22.40, kui mitu täppisraketti tabasid ladu,
kus usutakse asuvat Iraani relvi, Damaskuse lennujaama lähedal,
ning veel üht Iraani rajatist,
mida kasutavad Hezbollah' võitlejad, Dara'a maakonna kirderajoonis.
Vastuseks püüdis Süüria õhutõrje tabada saabuvaid rakette
ja neid tulistanud hävitajat,
mille tulemusel tabasid Süüria armeepositsioone riigi lõunaosas
Al-Swida ja Dar'a maarajoonides kümned maa-maa-tüüpi raketid.
Süüria kohalike allikate väitel hukkus kolm Iraani toetatud militanti
ja viga sai veel kümme.
Lisaks esines tõsiseid purustusi nii Iraani kui Süüria armeerajatistes.
Vastuseks TV7 kommentaaripalvele
IDF ei kinnitanud ega eitanud oma osalust.
Aitäh vaatamast!
TV7 palvealgatuse osana
kutsun teid palvetama täna koos meie tiimiga Jeruusalemmas
tõelist rahu palestiinlastele nii Läänekaldal kui Gazas.
Paluge jätkuvalt ka rahu ja päästet Jeruusalemmale ja Iisraelile
ning kõigi eest maailmas,
keda koroonaviirus ja selle majandustagajärjed puudutanud on.
Tänan ka kõiki meie palve- ja toetuspartnereid!
Olen Jonathan Hessen.
Kena ja õnnistatud õhtut! Kohtumiseni homme!
Tõlge: Monika Jaaguri